text: Politiet har ledt hele natten - stadig ingen spor efter cykelrytter
  30 december 2016 kl. 05.52
  Politiet har natten til fredag ledt efter den 46-årige cyklerytter, der har været forsvundet siden torsdag morgen. Der er ingen spor efter manden. 
  Helikoptere og hunde har været sendt afsted i politiets søgen efter den forsvundne 46-årige mand fra Vejen. Han forlod torsdag morgen sit hjem for at tage på cykeltur i en af skovene omkring Kolding. 
  - Vi har desværre ikke noget nyt i sagen. Vi har natten igennem ledt i skovstykker mellem Vamdrup og Kolding. Det har vi gjort ud fra henvendelser fra borgere og oplysninger fra hans familie, siger Klaus Hansen, vagthavende ved Sydøstjyllands Politi, til TV SYD. 
  Politiet fortsætter eftersøgningen fredag, når det bliver lyst. 
  - Vi stiller med alt det mandskab, vi kan. Den her sag har topprioritet, siger Klaus Hansen. 
  Hvis du har oplysninger i sagen, så kan politiet kontaktes på 1-1-4.
  